Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Ahead - félintegrált - és integrált kormánycsapágyak beépítése 


Akinek integrált vagy félintegrált kormánycsapágya van, annak szerelési értelemben egyszerű a dolga, viszont 
akinek hagyományos, Ahead, vagy menetes, annak gyakran mumus ez a téma. Persze munka "nehézsége" 
gyakran egyenes arányban áll annak szerszámköltségével. Amiben azért van logika. Ezért is fogunk most némi 
sufnituning tippet is ajánlani. 


Merthogy a képen látható méretes kormánycsapágy-behúzó szerszám bizony nem egy olcsó dolog. Manapság, 
amikor már egyre kevesebb kerékpár készül hagyományos behúzós kormánycsapággyal, egyre inkább kétséges, 
hogy megéri-e befektetni egy behúzó szerszámba. Természetesen a kormánycsapágy behúzó szerszám 
használható integrált és PressFit középcsapágyak behúzására is, na meg persze a vastagabb tengelyű agyak 
csapágycseréjénél is. 


. 


Így néz ki működés közben. Felül a tengelyre ráfogsz, majd alul tekered. Bár a kormánycsapágy-csészéknek 
van egy megvezető kúpos része, ennek ellenére eléggé oda kell figyelni, hogy nehogy ferdén kapasd bele a 
fejcsőbe. Ha egy picit ferdén kap bele, az még nem akkora gond, ahogy húzódik bele, egyre inkább ki fog 
egyenesedni. 


rét LZ 


Fontos, hogy a behúzásnál teljesen "koppanásig" végig húzd be. Nem elég a "de már rohadt nehéz tekerni" 
állapot. Az kell hogy már ne bírd tovább tekerni. Az okot a képen látod. Már 0,8 mm alatti a rés a bal oldalon 
(piros pöttyel jelölve) , de a jobb oldalon (kék pötty) 0,4 alatt van. Pedig már majdnem teljesen behúzódott, de 
mégis kicsit aszimmetrikus a csapágy állása. Ha így használod, akkor féloldalasan terheled a csapágyat, ami így 
könnyebben elhasználódik, valamint egy nagyobb ütéstől bentebb tud menni a csésze, ami a kormánycsapágy 
lelazulásával, lötyögősségével jár. 

Tehát minden esetben koppig húzd be, vagy üsd be a csapágycsészéket. Így lesz egytengelyes a két csapágy 
felfekvése és így tudod maximalizálni a csapágy élettartamát. 


Így néz ki, amikor be van húzva koppig mindkét csapágy. Örök dilemma és vitatéma még szerelők körében is, 
hogy rakjon-e az ember kenőanyagot a csapágycsésze és a fejcső közé, megkönnyítve ezzel a beszerelést. Acél 
vázzal mindenképpen, hogy elkerüljük a korróziót. A többi esetben én nem javaslom. Egy ideig kentem a 
csészéket én is, mert alaptétel volt, hogy szárazon nem építünk össze alkatrészeket, viszont a harmadik 
kinyújtott fejcsövű váz után átértékeltem ezt a nézetet. Valóban könnyebb beszerelni, ha van közte kenőanyag, 
de ha a fejcső és a csésze könnyebben el tud csúszni egymáson, akkor bizony el is fog... és kinyúlhat a fejcső. 
Nekem fél millió Ft-nyi váz volt a tanulópénz, így én már nem zsírozom a kormánycsapágy csészéket, hanem 
szárazon húzom őket össze. Azóta nem volt kinyúlt fejcső problémám. 


A csapágycsészék kiütéséhez is van célszerszám, amivel nagyon könnyű dolgozni, igazán hasznos szerszám. 
Legfőbb előnye hogy egyenletesen lehet vele terhelni kiütéskor a csésze minden oldalát, így sokkal könnyebben 
kijön a csésze a fejcsőből. Ha nincs ilyen célszerszámod és venni sem akarsz ilyet, akkor használhatsz helyette 


egy forgalomból kivont kormánycsövet is. Ezzel a csészéket két ütésenként váltott oldalon ütve kiüthető vele a 
csapágycsésze. 


A csészekiütő így működik. Csak be kell húznod a csészékbe. Ha bent szétpattant, akkor már ütheted is. 


Mivel a kormánycsapágy-csésze eléggé meg tud szorulni a fejcsőben, ezért valami nehezebb gumikalapácsot 
használj, vagy - ritka eset - használhatsz akár rendes fém kalapácsot is. A csészekiütő acél anyaga sajnos 
mindkét estben fog némi nyomot hagyni a többnyire alu csapágycsészéken. 


A félintegrált kormánycsapágy-csészék beütése jelentősen könnyebb, mint a hagyományosoké, mivel nagyobb 
felületen fekszik fel, ezért kevésbé kell szorulnia a fejcsőben. Mivel szélesebb is, mint a hagyományos csésze, 
ezért a beütésnél vagy behúzásnál is könnyebb irányban tartani. Ebből kifolyólag nem is feltétlenül kell hozzá 
behúzószerszám. A képen látható módon - ügyelve két faléc párhuzamosságára - akár gumikalapáccsal is 
beüthetők a félintegrált csapágycsészék. 


FONTOS: Karbon vázba soha ne üss be csészét. A karbon nem szereti az ilyen igénybevételt és könnyen 
megrepedhet. Karbon vázba kizárólag behúzó szerszámmal szabad csészét rakni. A tökéletes végeredményt 
persze itt is a csapágybehúzó nyújtja. Ha az alsó és a felső fekete csésze 2 mm-es pereme is végig mindenhol 
tökéletesen, hézagmentesen felfekszik a fejcső szélén, akkor jól csináltad a behúzást. 


Ha veszel egy kormánycsapágy behúzót, akkor abban az a jó, hogy kapsz hozzá egy alsó kónusz fel 
amivel gyerekjáték a kónusz felhelyezése a villanyakra. 


De mielőtt felraknád az új kónuszt vagy az alsó központosító gyűrűt, előbb el kell távolítanod a korábbit. Ehhez 
használhatsz sufnitunig módszert is, egy szélesebb fejű csavarhúzóval, alulról ütve - váltogatva, 2 ütés elölről, 2 
hátulról - leszedhető a kónusz. A legtöbb villán van ilyen bemélyedés, ami lehetővé teszi e művelet elvégzését. 
Vagy választod a profibb verziót... 


... lehet kapni speciálisan alsó kónusz eltávolítására szolgáló leszedő szerszámot. 


Működése egyszerű, mint a lejtő. Szétnyitod a csavarok kitekerésével, majd az ék alakú pengéket beilleszted a 
váll és a kónusz közé, majd összehúzod a csavarokat. Nyugi, úgy van megcsinálva, hogy ha teljes mértékben 
összehúzod, akkor sem tudja megsérteni a villanyakat vagy a vállat. Az ék alakú pengék elvégzik a feladat 
oroszlánrészét. 


Állítsd fejre a villát, 1-2 ütés a szerszámra és már lent is van a kónusz. Veheted elő az új kónuszt vagy az új 
csapágy alsó központosító gyűrűjét és már rakhatod is fel. 


Bekened a villanyakat zsírral, ráhúzod az alsó kónuszt, egy ütés a felütővel és már meg is van. 


Mindez 3 másodperc alatt. Ha nincs ilyened, akkor műanyag kalapáccsal körbekocogtatva is fel lehet rakni az 
alsó kónuszt, 2-3 perc alatt. 


sztést 


Ha felraktad a kormánycsapágy alsó kónuszát vagy ipari csapágy esetén a központosító gyűrűt, akkor nincs más 
dolgunk, mint alaposan bezsírozni a csapágyat, és már mehet is vissza a fejcsőbe. Igen, az ipari csapágyat is 
zsírozd be, alulról-felülről, jó alaposan. Az zsírnak itt nem elsősorban kenőanyag szerepe van, hanem ez 
akadályozza meg, hogy a bejutott szennyeződés elérhesse a csapágyakat. 


Ugyanígy járj el a felső csapágyak esetén is. Véletlenül se felejtsd ki a záró kupak és a csapágy közül a 
központosító gyűrűt, mert ez egy nélkülözhetetlen alkatrész. Készen vagy a félintegrált kormánycsapágy 
beépítésével. 


Ha neked integrált csapágyazásod van, akkor még könnyebb dolgod van. Egy zsírzópisztolyon, egy rongyon és 
egy 5-ös imbuszon kívül nem nagyon lesz másra szükséged. 


Töröld tisztára a váz alsó és felső csapágy felfekvő felületeit. Ez különösen fontos lépés az integrált 
rendszereknél. Ha dzsuvásan rakod össze, a lustaságod miatt szétcseszheted akár a váza 


Az integrált csapágyazás a legjobb lehet, ha jól van megcsinálva és szakszerűen van karbantartva. Maga a 
csapágy azon a kis belső gyűrűn fekszik fel, ami közvetlenül a váz része. Az előnye, hogy a legkönnyebb 
megoldás, az alsó és felső csapágy felfekvése garantáltan egytengelyes, mert egy anyagból, egy géppel egy 
munkafolyamatban képezik ki. Így lesz a legprecízebb a csapágy felfekvése és ezt a csapágy hosszú 
élettartammal hálálja meg. Hátránya: ha kotyogósan használod a villát vagy nem raksz elég kenőanyagot a 
csapágyak köré, eldzsuvásítod, akkor a csapágy szétverheti vagy kikoptathatja a saját felfekvő felületét a 
vázban. Ami csak nagyon nehezen javítható. Akár véglegesen tönkre lehet tenni így a vázat. Szóval ez a 
legkirályabb rendszer, de be kell hozzá tartani a szabályokat... 


Rakhatsz bele ferde hatásvonalú golyóscsapágyat is, vagy akár zárt iparit is. 


A lényeg, hogy alaposan kend meg, főleg a nyitott verziót. Legyen a csapágyon kívül elég zsír, ami fel tudja 
fogni a bejutó szennyeződést, még mielőtt az elérhetné a csapágyazást. 


Az alsó kónuszt is brutál módon zsírozd be, valamint a villanyakat is. Ennek is szennyeződés-felfogó szerepe 
van. 


Fejcső, zsír, csapágy, zsír, központosító-gyűrű, zsír, zárókupak. Ez a helyes sorrend. És egyik elemét se hagyd 
ki. 


Ha összeraktad, ilyen szép, könnyű, jól tömített, jól kent, tartós, extra alacsony beépítési magasságú csapágy a 
jutalmad. 


A kormánycsapágy-szerelés bizony igencsak szerszámigényes mulatság, főleg ha profin és gyorsan szeretnéd 
csinálni. Ezekre lesz szükséged hozzá: 


Ide kattintva tudsz szerszámot beszerezni kormánycsapágyak beépítéséhez és karbantartásához! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


